32006R0701
L 122/3
JURNALUL OFÍCIAL AL UNIUNII EUROPENE
REGULAMENTUL (CE) NR. 701/2006 AL CONSILIULUI
din 25 aprilie 2006
de stabilire a normelor de aplicare a Regulamentului (CE) nr. 2494/95 în ceea ce privește acoperirea temporală a colectării prețurilor în indicele armonizat al prețurilor de consum
(Text cu relevanță pentru SEE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (1), în special articolul 4 paragraful al treilea și articolul 5 alineatul (3),
având în vedere avizul Băncii Centrale Europene (2), în conformitate cu articolul 5 alineatul (3) din Regulamentul (CE) nr. 2494/95,
întrucât:
(1)
Indicii armonizați ai prețurilor de consum (IAPC) sunt cifrele armonizate ale inflației cerute de Comisie și de Banca Centrală Europeană pentru exercitarea funcțiilor lor în conformitate cu articolul 121 din tratat. IAPC au rolul de a facilita comparațiile internaționale ale inflației prețurilor de consum. Aceștia sunt indicatori importanți pentru gestionarea politicii monetare.
(2)
În temeiul articolului 5 alineatul (1) litera (b) din Regulamentul (CE) nr. 2494/95, se cere fiecărui stat membru, la punerea în aplicare a respectivului regulament, să elaboreze un IACP începând cu indicele pentru luna ianuarie 1997.
(3)
Articolul 3 din Regulamentul (CE) nr. 2494/95 prevede că IACP ar trebui să aibă la bază prețurile produselor și serviciilor oferite spre cumpărare pe teritoriul economic al statelor membre pentru a satisface în mod direct necesitățile consumatorilor.
(4)
Regulamentul (CE) nr. 1749/96 al Comisiei din 9 septembrie 1996 privind măsurile inițiale de punere în aplicare a Regulamentului (CE) nr. 2494/95 al Consiliului privind indicii armonizați ai prețurilor de consum (3) definește acoperirea IACP ca fiind acele produse și servicii incluse în cheltuielile monetare ale consumului final al gospodăriilor populației, suportate, inter alia, pe teritoriul economic al statului membru, în cursul uneia sau ambelor perioade comparate.
(5)
Articolul 8 din Regulamentul (CE) nr. 1749/96 prevede că IACP se calculează pe baza eșantioanelor țintă care conțin prețuri suficiente în cadrul fiecărui agregat elementar pentru a ține cont de variația prețurilor la nivelul populației.
(6)
Diferențele între perioadele de colectare a prețurilor pot conduce la diferențe semnificative între estimările variației prețurilor pentru perioadele comparate.
(7)
Este necesară adoptarea unei abordări armonizate în ceea ce privește acoperirea temporală a IACP pentru a se asigura că IACP obținuți în acest mod îndeplinesc cerințele în materie de comparabilitate, fiabilitate și relevanță în conformitate cu articolul 4 paragraful al treilea și în temeiul articolului 5 alineatul (3) din Regulamentul (CE) nr. 2494/95.
(8)
Stabilirea indicelui prețurilor de consum al Uniunii Monetare (IPCUM) și a indicelui european al prețurilor de consum (IEPC) necesită un concept armonizat pentru acoperirea temporală a IACP. Acesta nu ar trebui să împiedice, totuși, difuzarea de IACP provizorii sau de estimări rapide IACP ale variației medii a prețurilor pe baza unei părți a informațiilor referitoare la prețuri înregistrate în luna la care se referă indicele în curs.
(9)
Regulamentul (CE) nr. 1921/2001 al Comisiei din 28 septembrie 2001 de stabilire a unor norme detaliate pentru punerea în aplicare a Regulamentului (CE) nr. 2494/95 al Consiliului privind standardele minime de revizuire a indicilor armonizați ai prețurilor de consum și de modificare a Regulamentului (CE) nr. 2602/2000 (4) prevede că modificările aduse sistemului de norme armonizate nu trebuie să atragă după sine revizuirea decât în cazul în care, acolo unde este necesar, ar trebui efectuate estimări ale impactului asupra cursurilor anuale de schimb ale IACP.
(10)
Comitetul pentru programul statistic a fost consultat în conformitate cu articolul 3 din Decizia 89/382/CEE a Consiliului, Euratom din 19 iunie 1989 de instituire a Comitetului pentru programele statistice ale Comunităților Europene (5),
ADOPTĂ PREZENTUL REGULAMENT:
Articolul 1
Obiectiv
Prezentul regulament are ca obiectiv stabilirea unor standarde minime pentru perioadele de colectare a prețurilor în scopul îmbunătățirii comparabilității, fiabilității și relevanței IACP.
Articolul 2
Reprezentare
IACP este o statistică bazată pe un eșantion, care reprezintă variația medie a prețurilor între luna calendaristică a indicelui în curs și perioada cu care este comparat.
Articolul 3
Standarde minime pentru colectarea prețurilor
(1) Colectarea prețurilor se efectuează pentru o perioadă de cel puțin o săptămână lucrătoare la sau spre mijlocul lunii calendaristice la care se referă indicele.
(2) În cazul în care este dovedit că produsele fac obiectul unor variații mari și neregulate ale prețurilor în cursul aceleiași luni, colectarea prețurilor se efectuează pentru o perioadă mai mare de o săptămână lucrătoare.
Prezenta normă se aplică în special următoarelor produse:
(a)
produse energetice și
(b)
alimente proaspete, de exemplu fructele și legumele.
Articolul 4
Punerea în aplicare
Dispozițiile prezentului regulament se pun în aplicare până în decembrie 2007 și produc efecte începând cu indicele pentru luna ianuarie 2008.
Articolul 5
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 25 aprilie 2006.